La publicació, editada pel Centre d'Estudis de Temes Contemporanis, llança un dossier especial per analitzar els reptes de la regió a través d'una trentena de veus expertes
La revista IDEES, la publicació que edita el Centre d'Estudis de Temes Contemporanis (CETC), publica aquest 8 d'octubre un nou dossier monogràfic per analitzar el futur de la regió Mediterrània, 25 anys després que tingués lloc l'anomenat Procés Barcelona, un projecte col·lectiu que buscava reforçar la cooperació i el diàleg entre la Unió Europea i els països de la conca mediterrània.
En el marc dels actes de commemoració 'Mediterrània +25', impulsats per la Generalitat de Catalunya, la revista publica un conjunt de reflexions fruit de la col·laboració entre el Centre d'Estudis de Temes Contemporanis, l'Institut Europeu de la Mediterrània (IEMed) i la Direcció General d'Afers Europeus i Mediterranis del Departament d'Acció Exterior, Relacions Institucionals i Transparència.
El dossier, disponible en català, castellà i anglès, compta amb la participació d'experts i expertes internacionals com Dario Cristiani, Dawn Chatty, Jessica Northey o Jérémie Fosse, i anirà incorporant nous continguts en els propers dos mesos.
Les imatges les firma la il·lustradora Carole Hénaff.
El monogràfic, " Una nova visió per a la Mediterrània ", analitza el passat, present i futur de la Mediterrània des de diverses perspectives, amb reflexions sobre l'evolució geopolítica de la regió, la implementació de l'Agenda2030 o la situació dels refugiats i sol·licitants d'asil.
Tamirace Fakhoury, professora associada de Ciències Polítiques i Afers Internacionals a la Universitat Americana Libanesa (LAU) i directora de l'Institut de Justícia Social i Resolució de Conflictes, ha estat l'encarregada de coordinar la dimensió social del dossier, amb especial èmfasi en la governança, els desequilibris de poder, els conflictes i les migracions.
Per la seva banda, Roger Albinyana, director de Polítiques Regionals Mediterrànies i Desenvolupament Humà a l'Institut Europeu de la Mediterrània (IEMed) i ex secretari general d'Afers Exteriors i de la Unió Europea a la Generalitat de Catalunya, ha conceptualitzat l'àmbit institucional de cooperació regional i econòmica, centrant-se en la perspectiva del desenvolupament sostenible.
Finalment, Mireia Estrada, gestora cultural, coordina una reflexió sobre l'imaginari cultural plural i divers de la Mediterrània, amb una mostra artística inèdita que reflectirà les tensions, conflictes i dissidències de la regió.
La iniciativa també inclou un conjunt de conferències, organitzades en col·laboració amb l'Institut Europeu de la Mediterrània (IEMed).
Les primeres activitats programades se celebraran entre els mesos d'octubre i novembre.
El 26 d'octubre a les 18h hi haurà un diàleg amb el sociòleg francès Michel Wieviorka, codirector del Collège d'Études Mondiales i director d'estudis de l'École des Hautes Études en Sciences Sociales de París.
El 6 de novembre, també a les 18h, tindrà lloc la conversa " Les desigualtats mediterrànies ", amb Ricard Pérez Casado i Tassadit Yacine, moderada per la periodista Lola Bañón.
Finalment, el 10 de novembre diversos representants de think tanks euromediterranis reflexionaran sobre les possibilitats de renovar i re-impulsar una aliança euromediterrània per fer front als reptes conjunts.
La iniciativa inclou també un conjunt d'activitats i conferències, amb un diàleg amb el sociòleg francès Michel Wieviorka com a cita destacada